KOMISIJOS REGLAMENTAS (EB) Nr. 1051/2008
2008 m. spalio 24 d.
iš dalies keičiantis Tarybos reglamento (EB) Nr. 1342/2007 V priedo nuostatas dėl tam tikrų plieno gaminių iš Rusijos Federacijos kiekybinių normų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1342/2007 dėl tam tikrų apribojimų, taikomų tam tikrų plieno gaminių importui iš Rusijos Federacijos, administravimo (1), ypač į jo 5 straipsnį,
kadangi:
(1)
2007 m. spalio 26 d. Europos bendrija ir Rusijos Federacija pasirašė susitarimą dėl prekybos tam tikrais plieno gaminiais (2) (toliau - Susitarimas).
(2)
Susitarimo 3 straipsnio 3 dalyje numatyta, kad konkrečių metų nepanaudotą kiekį galima perkelti kitiems metams neviršijant 7 % Susitarimo II priede nurodytos atitinkamos kiekybinės normos.
(3)
Pagal Susitarimo 3 straipsnio 4 dalį iki 7 % tam tikros gaminių grupės kiekybinės normos gali būti perkelta į kitą gaminių grupę, ir leidžiama iš vienos gaminių kategorijos į kitą gaminių kategoriją perkelti iki 25 000 tonų.
(4)
Rusija pranešė Bendrijai apie ketinimą pasinaudoti 3 straipsnio 3 ir 4 dalių nuostatomis laikydamasi Susitarime nustatytų terminų. Tikslinga atitinkamai pakoreguoti 2008 m. kiekybines normas dėl Rusijos prašymo.
(5)
10 straipsnyje nustatyta, kad po kiekvieno kasmetinio pratęsimo, kiekvienai gaminių grupės kiekis didinamas 2,5 %.
(6)
Reglamentas (EB) Nr. 1342/2007 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1342/2007 V priede nustatytos 2008 m. kiekybinės normos pakeičiamos šio reglamento I priede nustatytomis kiekybinėmis normomis.
2 straipsnis
Šio reglamento II priede nustatomos 2009 m. kiekybinės normos taikant 2007 m. Europos bendrijos ir Rusijos Federacijos susitarimo dėl prekybos tam tikrais plieno gaminiais 10 straipsnio 1 dalį.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. spalio 24 d.